Uznesenie Krajského súdu Bratislava sp. zn. 4Sa/84/2017 z 17. 10. 2017
Uznesenie Krajského súdu Bratislava z 17. októbra 2017, sp. zn. 4Sa/84/2017, ECLI:SK:KSBA:2017:1017201725.1
Súd: Krajský súd Bratislava
Spisová značka: 4Sa/84/2017
ECLI: ECLI:SK:KSBA:2017:1017201725.1
Dátum vydania: 17. 10. 2017
Forma: Uznesenie
Text rozhodnutia
Súd: Krajský súd Bratislava Spisová značka: 4Sa/84/2017 Identifikačné číslo súdneho spisu: 1017201725 Dátum vydania rozhodnutia: 18. 10. 2017 Meno a priezvisko sudcu, VSÚ: JUDr. Ľubomír Šramko ECLI: ECLI:SK:KSBA:2017:1017201725.1 Uznesenie Krajský súd v Bratislave v právnej veci žalobcu: C. D., trvale bytom R. X, N. U. Ž., proti žalovanej: Sociálna poisťovňa - ústredie so sídlom ulica 29. augusta 8, 9 Bratislava v konaní o správnej žalobe žalobcu v sociálnych veciach zo dňa 12.10.2017 voči bližšie neoznačenému rozhodnutiu žalovanej takto r o z h o d o l : Krajský súd v Bratislave p o s t u p u j e vec miestne príslušnému Krajskému súdu v Nitre. o d ô v o d n e n i e : 1. Dňa 12.10.2017 bola Krajskému súdu v Bratislave ako správnemu súdu (ďalej len „súd“) doručená správna žaloba žalobcu v sociálnych veciach (ďalej len „žaloba“). Z obsahu i keď značne nejasnej žaloby, ako aj z pripojených príloh vyplýva, že žalobca napadá správnosť bližšie žalobcom neoznačeného rozhodnutia žalovanej, ktorým bolo potvrdené rozhodnutie Sociálnej poisťovne, pobočka Nové Zámky č.: 700-1410007106-GC04/06 zo 17.1.2006. Týmto rozhodnutím bolo žalobcovi predpísané dlžné poistné za obdobie od júla 2004 do novembra 2005 spolu vo výške 29 884,00 Sk. Z obsahu žaloby je zrejmé, že žalobca má trvalé bydlisko na adrese: R. X, N. U. Ž.. Podľa § 6 ods. 2 písm. c) zákona č. 162/2015 Z.z. Správny súdny poriadok (ďalej len „SSP“): Správne súdy rozhodujú v konaniach o správnych žalobách v sociálnych veciach. Podľa ust. § 9 ods. 1 SSP: Konanie sa uskutočňuje na tom správnom súde, ktorý je vecne, miestne a kauzálne príslušný. Príslušnosť sa určuje podľa okolností existujúcich v čase začatia konania a trvá až do jeho skončenia. Podľa ust. § 10 SSP: Na konanie a rozhodovanie v správnom súdnictve sú vecne príslušné krajské súdy, ak tento zákon neustanovuje inak. Podľa ust. § 13 ods. 2 SSP: V konaní o správnej žalobe proti rozhodnutiam o poskytovaní právnej pomoci podľa osobitného predpisu, v konaniach podľa § 6 ods. 2 písm. c) a d) a na konanie o vykonateľnosti rozhodnutí cudzích orgánov verejnej správy je miestne príslušný krajský súd, v ktorého obvode má žalobca adresu trvalého pobytu, miesto podnikania alebo sídlo; ak takého súdu niet a žalobcom je fyzická osoba, je miestne príslušný krajský súd, v ktorého obvode sa fyzická osoba zdržuje. Podľa § 199 ods. 1 SSP: Sociálnymi vecami sa na účely tohto zákona rozumie rozhodovanie a) Sociálnej poisťovne. Podľa § 3 ods. 4 zák. č. 371/2004 Z.z. o sídlach a obvodoch súdov Slovenskej republiky a o zmene zákona č. 99/1963 Zb. Občiansky súdny poriadok v znení neskorších predpisov (v znení zákonov č. 428/2004 Z.z. a č. 757/2004 Z.z.): Sídlom Krajského súdu v Nitre je mesto Nitra; jeho obvod tvoria obvody týchto súdov: d) Okresného súdu Nové Zámky. Podľa ust. § 18 ods. 2 SSP: Ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. Nižší správny súd je postúpením veci vyšším správnym súdom viazaný. 2. Po doručení predmetnej žaloby súd skúmal svoju miestnu príslušnosť na konanie v predmetnej veci. I napriek nejasnosti žaloby je zrejmé, že ide o žalobu v sociálnych veciach. Žalobca má trvalé bydlisko na adrese: R. X, N. U. Ž.. Dvory nad Žitavou sa nachádzajú v služobnom obvode Okresného súdu Nové Zámky, ktorý je v obvode Krajského súdu v Nitre. S poukazom na vyššie citované zákonné ustanovenia súd dospel k presvedčeniu, že na konanie o tejto žalobe je miestne príslušný Krajský súd v Nitre. Preto súd rozhodol tak, ako to je uvedené vo výrokovej časti tohto uznesenia. 3. Po právoplatnosti tohto uznesenia bude spis zaslaný miestne príslušnému Krajskému súdu v Nitre na ďalšie konanie. Poučenie: Proti tomuto uzneseniu kasačná sťažnosť nie je prípustná.

